**DECIZIA ETAPEI DE ÎNCADRARE**

**Nr.** număr **din 09.08.2017**

Ca urmare a solicitării de emitere a acordului de mediu adresate de **COMUNA CHINTENI**, cu sediul în com. Chinteni, str. Principală, nr. 144, jud. Cluj, înregistrată la APM Cluj cu nr. 24905/25.07.2016, în baza:

1. **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
2. **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Cluj decide, ca urmare a completărilor depuse cu nr. 23380/23.05.2017, 25086/27.07.2017, nr. 25223/02.08.2017 şi nr. 13488/22.11.2016, (SIM nr. 443/20.07.2017) ca urmare a consultărilor desfăşurate în cadrul şedinţei Comisiei de Analiză Tehnică din data de 08.08.2017, că proiectul **„Sistem centralizat de canalizare a apelor menajere cu stație de epurare în satele Măcicașu și Sânmărtin, comuna Chinteni”**, propus a fi amplasat în comuna Chinteni, satele Măcicașu și Sânmărtin, jud. Cluj, nu se supune evaluării impactului asupra mediului şi nu se supune evaluării adecvate.

 Justificarea prezentei decizii:

**I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:**

 a) proiectul se încadrează în prevederile Hotărârii Guvernului nr. 445/2009, anexa nr. II., la pct. **10 b – „Proiecte de dezvoltare urbană”** şi punctul **11 c – „Alte proiecte – staţii pentru epurarea apelor uzate, altele decât cele prevăzute în anexa nr. I”**, în categoria proiectelor cu potenţial impact asupra mediului, pentru care trebuie stabilit dacă este necesară evaluarea impactului asupra mediului;

 b) **conform certificatului de urbanism nr. 413/15.12.2015, emis de Consiliul Judeţean Cluj:**

- conform prevederilor P.U.G. Comuna Chinteni şi a Avizului Primăriei Chinteni nr. 7746/15.10.2015, imobilul este situat în intravilan şi extravilan (staţia de epurare), parţial în perimetrul de protecţie a valorilor istorice şi arhitectural – urbanistice (Conacul din localitatea Măcicaşu);

- terenul este domeniu public de interes judeţean în administrarea RADDPP – Consiliul Judeţean Cluj – DJ 109 S şi domeniu public de interes local în administrarea comunei Chinteni;

- imobilul este inclus parţial în zona de protecţie a valorilor istorice şi arhitectural – urbanistice (Conacul din localitatea Măcicaşu);

- folosinţa actuală a terenului este străzi şi drum local, conform PUG;

- destinaţia stabilită prin planurile de urbanism şi de amenajare a teritoriului aprobate:

- **zona căilor de comunicaţie rutiere (Cc), subzona drumului judeţean şi străzi**; funcţiunea dominantă: circulaţia rutieră a mijloacelor de transport auto, cu tracţiune animală şi a pietonilor;

 c) investiţia propusă nu se cumulează cu alte proiecte, în sensul amplificării impactului;

 d) realizarea şi utilizarea investiţiei propuse nu implică generarea de emisii semnificative în mediu;

 e) pe parcursul derulării procedurii nu au fost formulate observaţii din partea publicului referitoare la realizarea proiectului.

 **II. Motivele care au stat la baza luării deciziei etapei de încadrare în procedura de evaluare adecvată sunt următoarele:**

a) proiectul propus intră sub incidenţa art. 28 din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, amplasamentul acestuia fiind inclus parțial în aria naturală protejată de interes comunitar:

• ROSCI0295 – Dealurile Clujului Est, instituită conform Ordinului nr. 2.387 din 29 septembrie 2011 pentru modificarea Ordinului Ministrului Mediului şi Dezvoltării Durabile nr. 1.964/2007 privind instituirea regimului de arie naturală protejată a siturilor de importanţă comunitară, ca parte integrantă a reţelei ecologice europene Natura 2000 în România;

b) din analiza documentaţiei depuse, a verificării în teren a amplasamentului propus şi a completării listei de control pentru etapa de încadrare din cadrul procedurii de evaluare adecvată, în conformitate cu Ordinul M.M.P. nr. 135/2010 privind aprobarea Metodologiei de aplicare a evaluării impactului asupra mediului pentru proiecte publice şi private, cu Ordinul nr. 19/2010 pentru aprobarea Ghidului metodologic privind evaluarea adecvată a efectelor potenţiale ale planurilor sau proiectelor asupra ariilor naturale protejate de interes comunitar şi cu O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice (art. 28), aprobată prin Legea nr. 49/2011, a rezultat că proiectul propus nu va afecta integritatea ariei naturale protejate de interes comunitar, acesta se va realiza în intravilanul și extravilanul comunei Chinteni, pe terenuri cu destinația căi de comunicație rutiere (Cc), subzona drumului județean și străzi;

c) nu există elemente care să conducă la fundamentarea concluziilor conform cărora proiectul poate să reducă suprafețele habitatelor și/sau numărul exemplarelor speciilor de interes comunitar, să ducă la fragmentarea habitatelor de interes comunitar, să aibă impact negativ asupra factorilor care determină menținerea stării favorabile de conservarea ariei naturale protejate de interes comunitar, să producă modificări ale dinamicii relațiilor ce definesc structura și/ sau funcțiile ariilor naturale protejate de interes comunitar;

d) din analiza documentației depuse rezultă o relevanță scăzută a proiectului asupra biodiversității din zonă, existând un număr redus de elemente criteriu ce ar putea fi afectate de acțiunile propuse;

e) impactul potențial este nesemnificativ datorită suprafeței mici de intervenție și datorită faptului că activitățile de construcție și întreținere sunt reduse ca timp și amploare;

f) organizarea de șantier se va realiza în afara ariei naturale protejate menționate mai sus;

g) proiectul propus nu implică utilizarea, stocarea, transportul, manipularea sau producerea de substanţe sau materiale care ar putea afecta speciile şi/sau habitatele de interes comunitar pentru care aria naturală protejată de interes comunitar a fost desemnată;

h) prin proiectul propus nu se vor produce deşeuri solide care ar putea afecta speciile şi/sau habitatele de interes comunitar pentru care aria naturală protejată de interes comunitar a fost desemnată;

i) proiectul propus nu va provoaca o deteriorare semnificativă sau o pierdere totală a unor habitate naturale de interes comunitar;

j) proiectul propus nu va avea impact negativ semnificativ asupra habitatelor naturale şi/sau speciilor sălbatice de interes comunitar situate pe amplasamentul proiectului propus şi în imediata apropiere a acestuia;

k) proiectul propus nu poate avea impact negativ semnificativ direct sau indirect asupra zonelor de hrănire/reproducere/migraţie;

l) proiectul propus nu va avea impact negativ semnificativ prin influenţă directă asupra ariei naturale protejate de interes comunitar, prin emisii în aer, devierea cursului unei ape care traversează zona, extragerea de ape subterane dintr-un acvifer compartimentat, perturbarea prin zgomot sau lumină, poluare atmosferică;

m) proiectul propus nu va duce la o izolare reproductivă a unei specii de interes comunitar sau a speciilor tipice care intră în compoziţia unui habitat de interes comunitar;

n) proiectul propus nu va implica utilizarea resurselor de care depinde diversitatea biologică (exploatarea apelor de suprafaţă şi subterane, activităţile extractive de suprafaţă de sol, argilă, nisip, pietriş, defrişarea, inundarea terenurilor, pescuit).

**Condiţiile de realizare a proiectului:**

- respectarea proiectului care prevede realizarea reţelei de canalizare menajeră şi canale colectoare în satele Măcicașu și Sânmărtin, comuna Chinteni, în montaj subteran, pe toate străzile localităţilor, staţii de pompare subterane (2 buc.) amplasate pe traseul conductelor, branşamente electrice pentru staţiile de pompare; pe traseul reţelei de canalizare vor exista 4 subtraversări ale cursurilor de apă; apele uzate menajere colectate vor fi conduse către staţia de epurare mecano – biologică (capacitate: cca. 1880 locuitori echivalenţi) care este proiectată a prelua apele uzate ale localităţilor Deuşu, Vechea, Măcicaşu şi Sânmărtin şi va fi amplasată la limita de est a localităţii Sânmărtin, având drept emisar pârâul Giula;

 - **staţia de epurare mecano** – **biologică**, compactă (1880 LE) va avea în componenţă:

 - **treapta de epurare mecanică:** grătar manual; deznisipator/separator de grăsimi; bazin de egalizare, omogenizare şi pompare; bloc de epurare mecanică;

 - **treapta de epurare biologică** constă dintr-un bloc de tancuri de epurare biologică, compus din: tanc de sedimentare primară; camera de coagulare; tanc de fermentare şi hidroliză; tanc de nitri-denitrificare heterotrofă; tanc de nitri-denitrificare hetero-autotrofă; tanc de nitrificare autotrofă; unitate de dezinfecţie cu ultraviolete; bazin de colectare şi pompare sediment primar; unitate de deshidratare nămol; platformă pentru containere;

- utilizarea exclusiv a terenurilor stabilite pentru amplasarea organizării de şantier, în afara ariei naturale protejate;

- se interzice afectarea sub orice formă a vecinătăţilor amplasamentului analizat;

- luarea măsurilor asiguratorii pentru stabilitatea terenului din vecinatate şi a construcţiilor existente, indiferent de stadiul de realizare a proiectului;

- utilizarea de sisteme de împrejmuire a amplasamentului organizării de şantier în scopul minimizării impactului prafului generat de manevrarea şi stocarea materialelor/deşeurilor rezultate asupra zonelor învecinate;

- pozarea conductelor de canalizare se face ţinând cont şi de celelalte reţele edilitare existente (reţele electrice, apă, gaz, reţele telefonice, etc.);

- se va amenaja în cadrul staţiei de epurare o platformă betonată dimensionată corespunzător pentru stocarea temporară a nămolului rezultat de la epurarea apelor uzate;

- la construcţia staţiei de epurare se va ţine cont de condiţiile, distanţele stabilite în Ordinul nr. 119/2014 pentru aprobarea Normelor de igienă şi sănătate publică privind mediul de viaţă al populaţiei, emis de Ministerul Sănătăţii;

- aplicarea unor tehnologii de execuţie moderne, a unor materiale puţin agresive pentru mediu şi a unei mecanizări avansate;

- stropirea solului ȋn fazele de pregătire prin decopertare/săpături/excavări ȋn vederea evitării emisiilor de pulberi ȋn perioadele cu vânt;

- asigurarea unei umidităţi adecvată a materialului excavat/transportat/ȋmprăstiat;

- evitarea desfăşurării lucrărilor cu emisii de praf ȋn perioade cu vânt puternic;

- evitarea pierderilor de materiale de construcţie din utilajele de transport;

- respectarea căilor de acces pentru utilaje şi mijloace de transport;

- folosirea de utilaje performante care nu produc pierderi de substanţe poluante în timpul funcţionării;

- întreţinerea tehnică a mijloacelor auto şi utilajelor folosite pentru a se evita pierderile substanţelor petroliere şi a uleiurilor;

- efectuarea la timp a reviziilor tehnice curente ale autovehiculelor şi utilajelor nerutiere utilizate pe amplasament, pentru încadrarea în nivel de emisii normat;

- se interzic lucrările de întreţinere şi reparaţii la utilajele şi mijloacele de transport în cadrul obiectivului de investiţie, acestea se vor realiza numai prin unităţi specializate autorizate;

- se interzice spălarea maşinilor şi a utilajelor ȋn zona de lucru;

- se vor utiliza utilaje şi mijloace de transport silenţioase care nu generează zgomot peste limitele admise (sau dotarea acestora cu echipamente de reducere a zgomotului);

- ȋntreţinerea şi funcţionarea la parametrii normali a mijloacelor de transport şi a utilajelor de lucru, precum şi verificarea periodică a stării de funcţionare a acestora, astfel ȋncât să fie atenuat impactul sonor;

- stabilirea unui program adecvat prin care sursa de zgomot şi vibraţii să fie redusă ȋn timp şi ȋn intensitate;

- organizarea activităţilor şi operaţiilor generatoare de zgomot pe timpul zilei, cu evitarea cumulării emisiilor de zgomot prin utilizarea simultana a mai multor echipamente care au asociate emisii sonore importante;

- oprirea motoarelor utilajelor şi/sau autoutilitarelor pe durata pauzelor şi ȋn perioadele ȋn care nu sunt implicate ȋn activitate, pentru diminuarea poluării aerului;

- oprirea motoarelor vehiculelor ȋn timpul efectuării operaţiilor de ȋncărcare şi/sau descărcare a materialelor;

- realizarea obiectivului utilizând variante de construcţie moderne, cu generare minimă de deşeuri;

- se interzice depozitarea deşeurilor de orice fel în mod neorganizat pe sol;

- stocarea temporară a deşeurilor menajere şi a celor rezultate din faza de construcţie în spaţii special amenajate şi gestionarea lor corespunzătoare: valorificarea/eliminarea acestora prin firme autorizate şi specializate pe bază de contract;

- se vor evita orice scurgeri accidentale pe sol;

- pe perioada de realizare a lucrărilor se vor lua măsuri pentru evitarea accidentării populaţiei din zonă:

**-** marcarea corespunzătoare a lucrărilor periculoase;

**-** protejarea/supravegherea utilajelor menţinute în zona lucrărilor;

**-** reducerea vitezei de circulatie a vehiculelor grele pentru transportul materialelor şi echipamentelor;

- se interzice prejudicierea speciilor și habitatelor care au stat la baza declarării ariei naturale protejate ROSCI0295 – Dealurile Clujului Est;

- se interzice orice formă de recoltare, capturare, ucidere, vătămare a exemplarelor din speciile sălbatice aflate în mediul lor natural, în oricare din stadiile ciclului lor biologic.

- după finalizarea lucrarilor, în cazul afectării învelişului vegetal, acesta va fi redat folosinţei iniţiale, utilizîndu-se pe cât posibil stratul ierbos de descopertă;

-refacerea la starea iniţială a terenurilor ocupate temporar, la finalizarea lucrărilor;

- respectarea condiţiilor impuse prin actele de reglementare emise de alte autorităţi;

- se impune respectarea condițiilor din avizul custodelui: Societatea Lepidopterologică Română nr. 13/04.07.2017;

- titularul proiectului are obligaţia de a notifica în scris APM Cluj despre orice modificare sau extindere a proiectului survenită după emiterea deciziei etapei de încadrare, înainte de producerea modificării;

**- conform Ordinului nr. 1798/2007, cu modificările şi completările ulterioare, la finalizarea investiţiei şi înainte de punerea în funcţiune a obiectivului aveţi obligaţia solicitării şi obţinerii autorizaţiei de mediu;**

 Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV**

**dr. ing. GRIGORE CRĂCIUN**

 **Şef serviciu AAA, Şef serviciu CFM,**

**ing. Anca CÎMPEAN Adina Socaciu**

 **Întocmit: Întocmit:**

**ing. Alexandra Vermeşan cons. Izabella BUFTEA**